text: Politiet undersøger dødsfald i Møgeltønder
  01 januar 2013 kl. 16.06
  En kvinde er fundet død ved hus i sønderjysk by. Politiet undersøger, om der er sket en forbrydelse.
  En 53-årig kvinde er fundet død ved et hus i den sønderjyske by Møgeltønder. Politiet undersøger, om der er tale om en forbrydelse, siger kommunikationschef Helle Lundberg, Syd- og Sønderjyllands Politi.
  - Vi undersøger, om personen er død en naturlig død, eller om der er noget mistænkeligt ved dødsfaldet, siger Helle Lundberg.
  Kvinden bor på Slotfeltvej i den lille by, hvor prins Joachim bor med sin familie på Schackenborg Slot.
  I det afspærrede område arbejder politiet på at sikre sig spor, hvis der skulle vise sig at være tale om en forbrydelse.
  - Det kan vise sig at være et naturligt dødsfald, men vi er nødt til at sikre os tekniske spor, hvis der skulle ligge en forbrydelse bag, siger Helle Lundberg.
  Kvindens pårørende er underrettet, oplyser politiet.
  